b'\n_START_ARTICLE_\nTestamentti\n_START_PARAGRAPH_\nTestamentti (lat. testamentum, sanasta testari \xe2\x80\x99todistaa\xe2\x80\x99) eli j\xc3\xa4lkis\xc3\xa4\xc3\xa4d\xc3\xb6s on tahdonilmaisu, jolla henkil\xc3\xb6 ilmoittaa tahtonsa omaisuutensa kohtalosta kuolemansa j\xc3\xa4lkeen.\n_START_SECTION_\nTestamentti-instituution synty\n_START_PARAGRAPH_\nVanhimmaksi s\xc3\xa4ilyneeksi testamentiksi on v\xc3\xa4itetty faarao Khafren pojan Nekuren testamenttia, joka on kirjoitettu h\xc3\xa4nen hautakammionsa sein\xc3\xa4\xc3\xa4n vuonna 2061 eaa. Kaikkialla l\xc3\xa4nsimaissa tunnettu testamentti-instituutio on kehittynyt nykyiseen muotoonsa antiikin Roomassa 300- tai 200-luvulla eaa. Testamenteista ei s\xc3\xa4\xc3\xa4detty Roomassa lakia pitkiin aikoihin, mutta jo Kahdentoista taulun laissa noin vuodelta 450 eaa. k\xc3\xa4y ep\xc3\xa4suorasti ilmi, ett\xc3\xa4 peritt\xc3\xa4v\xc3\xa4 saattoi tehd\xc3\xa4 testamentin.  _NEWLINE_Katolinen kirkko edisti testamentti-instituution omaksumista keskiajalla: omaisuuden siirt\xc3\xa4minen kirkon omistukseen oli hyv\xc3\xa4 ty\xc3\xb6, joka lyhensi kiirastulen k\xc3\xa4rsimyst\xc3\xa4. Siksi uskovan oli syyt\xc3\xa4 viimeist\xc3\xa4\xc3\xa4n kuolinvuoteellaan tehd\xc3\xa4 ns. kuolemanvaraislahja eli lahja, joka astui voimaan vasta kuollessa. Sopiva oikeudellinen instrumentti oli roomalaisen oikeuden testamentti. Vanhin s\xc3\xa4ilynyt suomalainen testamentti on piispa Benedictin testamentti vuodelta 1287.\n_START_SECTION_\nTestamentti Suomen lain mukaan\n_START_PARAGRAPH_\nTestamenttia koskevat lains\xc3\xa4\xc3\xa4nn\xc3\xb6kset ovat vuoden 1965 perint\xc3\xb6kaaressa (PK), erityisesti lain 9.\xe2\x80\x9314. luvussa. _NEWLINE_Testamentin voi tehd\xc3\xa4 yleens\xc3\xa4 vasta t\xc3\xa4ysi-ik\xc3\xa4isen\xc3\xa4. 15-vuotias voi kuitenkin tehd\xc3\xa4 testamentin omaisuudesta, jonka on ty\xc3\xb6ll\xc3\xa4\xc3\xa4n ansainnut. Testamentin tekij\xc3\xa4ll\xc3\xa4 tulee olla asiasta riitt\xc3\xa4v\xc3\xa4 ymm\xc3\xa4rrys eli h\xc3\xa4nell\xc3\xa4 ei saa olla sellaista sieluntoiminnan h\xc3\xa4iri\xc3\xb6t\xc3\xa4, joka est\xc3\xa4isi h\xc3\xa4nt\xc3\xa4 ymm\xc3\xa4rt\xc3\xa4m\xc3\xa4st\xc3\xa4, mit\xc3\xa4 on tekem\xc3\xa4ss\xc3\xa4. Mielisairaus, alkoholismi, dementia, edunvalvonnassa oleminen tai muut vastaavat syyt eiv\xc3\xa4t sin\xc3\xa4ns\xc3\xa4 tee ket\xc3\xa4\xc3\xa4n kelpaamattomaksi testamentin tekemiseen, vaan kysymys on siit\xc3\xa4, miten n\xc3\xa4m\xc3\xa4 tekij\xc3\xa4t testamentin tekij\xc3\xa4n ymm\xc3\xa4rrykseen ehk\xc3\xa4 vaikuttavat.\n_START_SECTION_\nMenettelyseikkoja\n_START_PARAGRAPH_\nTestamentti tulee laatia m\xc3\xa4\xc3\xa4r\xc3\xa4muodossa. Se tarkoittaa p\xc3\xa4\xc3\xa4s\xc3\xa4\xc3\xa4nn\xc3\xb6n mukaan testamentin tekemist\xc3\xa4 kirjallisesti (laadittavaa asiakirjaa kutsutaan testamenttiasiakirjaksi) ja sen allekirjoittamista kahden esteett\xc3\xb6m\xc3\xa4n, v\xc3\xa4hint\xc3\xa4\xc3\xa4n 15-vuotiaan todistajan ollessa yht\xc3\xa4aikaisesti l\xc3\xa4sn\xc3\xa4. Todistajien tulee todistaa testamentti omilla allekirjoituksillaan, mutta heille ei kuitenkaan tarvitse esitt\xc3\xa4\xc3\xa4 testamentin sis\xc3\xa4lt\xc3\xb6\xc3\xa4. Riitt\xc3\xa4\xc3\xa4 ett\xc3\xa4 he tiet\xc3\xa4v\xc3\xa4t kyseess\xc3\xa4 olevan testamentin. Tietyiss\xc3\xa4 olosuhteissa m\xc3\xa4\xc3\xa4r\xc3\xa4muodosta voidaan poiketa, jolloin kyse on h\xc3\xa4t\xc3\xa4tilatestamentista. Testamentti on siis eri k\xc3\xa4site kuin testamenttiasiakirja._NEWLINE_Testamentissa voidaan ennakolta rajata edunsaajan puolison avio-oikeutta testamentilla tulleeseen omaisuuteen._NEWLINE_Keskin\xc3\xa4inen testamentti on kahden tai useamman testamentin yhdistelm\xc3\xa4. Tyypillisesti keskin\xc3\xa4isess\xc3\xa4 testamentissa aviopuolisot testamenttaavat toisilleen omaisuutensa k\xc3\xa4ytt\xc3\xb6-, hallinta- tai omistusoikeuden; usein tarkoituksena on, ett\xc3\xa4 omaisuus jaetaan rintaperillisille vasta, kun molemmat puolisot ovat kuolleet. My\xc3\xb6s muut kuin puolisot voivat tehd\xc3\xa4 keskin\xc3\xa4isen testamentin._NEWLINE_Testamentin saajan tulee saattaa testamenttiin perustuva oikeutensa voimaan erityisess\xc3\xa4 selvitysmenettelyss\xc3\xa4. H\xc3\xa4nen tulee antaa testamentti tiedoksi jokaiselle perilliselle. T\xc3\xa4m\xc3\xa4 tapahtuu siten, ett\xc3\xa4 jokaiselle perilliselle erikseen annetaan todisteellisesti tiedoksi oikeaksi todistettu j\xc3\xa4ljenn\xc3\xb6s testamentista. Tiedoksiannon tapahduttua perillisell\xc3\xa4 on mahdollisuus kuuden kuukauden kuluessa moittia testamenttia nostamalla testamentinsaajaa vastaan kanne vainajan kotipaikan k\xc3\xa4r\xc3\xa4j\xc3\xa4oikeudessa. Jos moitekanne hyv\xc3\xa4ksyt\xc3\xa4\xc3\xa4n, testamentti k\xc3\xa4y p\xc3\xa4tem\xc3\xa4tt\xc3\xb6m\xc3\xa4ksi; jos kanne hyl\xc3\xa4t\xc3\xa4\xc3\xa4n, testamentti tulee lainvoimaiseksi ja testamentin saajan oikeus astuu voimaan. Jos moitekannetta ei m\xc3\xa4\xc3\xa4r\xc3\xa4ajassa nosteta, testamentti tulee m\xc3\xa4\xc3\xa4r\xc3\xa4ajan p\xc3\xa4\xc3\xa4ttyess\xc3\xa4 lainvoimaiseksi. Toinen vaihtoehto on, ett\xc3\xa4 perillinen hyv\xc3\xa4ksyy testamentin suoraan, jolloin  testamentti tulee heti lainvoimaiseksi. Hyv\xc3\xa4ksymisen voi tehd\xc3\xa4, vaikka testamentin tiedoksiantoakaan ei olisi tapahtunut._NEWLINE_Peritt\xc3\xa4v\xc3\xa4n rintaperillisill\xc3\xa4 on oikeus saada j\xc3\xa4\xc3\xa4mist\xc3\xb6st\xc3\xa4 lakiosaksi kutsuttu m\xc3\xa4\xc3\xa4r\xc3\xa4osa mahdollisesta testamentista huolimatta. Lakiosa on puolet perint\xc3\xb6osasta, jonka rintaperillinen perimysj\xc3\xa4rjestyksen mukaan saisi, jos testamenttia ei olisi tehty. Testamentilla ei siis t\xc3\xa4st\xc3\xa4 osasta voi m\xc3\xa4\xc3\xa4r\xc3\xa4t\xc3\xa4, mik\xc3\xa4li perilliset vaativat lakiosaansa. Lakiosaa tulee kunkin perillisen erikseen vaatia lakiosailmoituksella, joka tulee antaa todisteellisesti testamentin saajalle kuuden kuukauden kuluessa siit\xc3\xa4, kun testamentti on annettu perilliselle tiedoksi._NEWLINE_Testamenttia ei ole pakko ottaa vastaan. Testamentin saaja voi pysytell\xc3\xa4 passiivisena ja j\xc3\xa4tt\xc3\xa4\xc3\xa4 tiedoksiannot suorittamatta tai nimenomaisesti kuolinpes\xc3\xa4lle tai perillistaholle n\xc3\xa4in ilmoittaa. Testamentin voi ottaa vastaan halutessaan my\xc3\xb6s osittain. _NEWLINE_Testamentista voi my\xc3\xb6s luopua kokonaan tai osittain. Kokonaanluopuminen on aina tehokasta jolloin perint\xc3\xb6veron maksaa sijaantulevat perilliset. Osittainluopuminen on tehokasta vain jos perint\xc3\xb6 saadaan testamentilla ns. testamenttisaantona, perint\xc3\xb6saantona on osittainluopuminen p\xc3\xa4\xc3\xa4osin tehotonta, jolloin perillinen maksaa perint\xc3\xb6veron ja sijaantulevat perilliset lahjaveron. Tehokkaan luopumisen voi my\xc3\xb6s eritell\xc3\xa4 testamentissa, jolloin se on erittelyn mukaan tehokasta my\xc3\xb6s ns. perint\xc3\xb6saantona._NEWLINE_Testamenttiin voi halutessaan liitt\xc3\xa4\xc3\xa4 m\xc3\xa4\xc3\xa4r\xc3\xa4yksi\xc3\xa4 hautajaisten j\xc3\xa4rjestelyst\xc3\xa4, vaikkakaan niit\xc3\xa4 ei k\xc3\xa4yt\xc3\xa4nn\xc3\xb6n seikkojen vuoksi aina voida toteuttaa, jos testamentti l\xc3\xb6ytyy (esim. tallelokerosta) vasta my\xc3\xb6hemmin.\n_START_SECTION_\nRekister\xc3\xb6inti\n_START_PARAGRAPH_\nTestamenttej\xc3\xa4 ei rekister\xc3\xb6id\xc3\xa4 mihink\xc3\xa4\xc3\xa4n. Sen vuoksi on sattumanvaraista, l\xc3\xb6ytyyk\xc3\xb6 testamentti kuolemantapauksen j\xc3\xa4lkeen ja voidaanko peritt\xc3\xa4v\xc3\xa4n viimeinen tahto toteuttaa._NEWLINE_Asianajajaliitto on ehdottanut testamenttien kirjaamista julkiseen rekisteriin, jota yll\xc3\xa4pit\xc3\xa4isiv\xc3\xa4t maistraatit. Oikeusministeri\xc3\xb6n ty\xc3\xb6ryhm\xc3\xa4 esitti testamenttien rekister\xc3\xb6inti\xc3\xa4 jo vuonna 2004. Viel\xc3\xa4 vuonna 2019 testamentteja ei rekister\xc3\xb6id\xc3\xa4.'